पणजीः गोंय हो भारताचो स्वतंत्र प्रदेश उरचो काय गोंय महाराष्ट्रांत विलीन जावचें अशे दोन पर्याय गोंयकारां मुखार आशिल्ले. स्वतंत्र भारतांत जाल्लो हो एकसुरो जनमत कौल. वट्ट 34,021 मतांनी गोंयकारांनी गोंयकारपण दाखयलें. हाका लागून 1967 त गोंय संघराज्य उरलें, अशें विनोद काणकोणकार हांणी व्याख्यानांत सांगलें.
 शणै गोंयबाब भाशा आनी साहित्य महाशाळेच्या कोंकणी अध्ययन फाट्या खाला गोंय विद्यापिठांत 'जनमत कौल आनी गोंयची राजकी वळख' ह्या विशयाचेर व्याख्यान आयोजीत केल्लें. ह्या खाशेलें व्याख्यान विनोद काणकोणकार हांणी दिलें.
 ह्या वेळार कोंकणी अध्ययन फांट्याचे संचालक डॉ. हनुमंत चोपडेंकार, फांट्याचे उपअधिश्ठाते डॉ. प्रकाश पर्येंकार, सहाय्यक प्राध्यापक सोनिया गडकार, सानिका गांवकार, कृपाली नायक आनी विद्यार्थी हाजीर आशिल्ले.
 गोंय सुमार 450 वर्सां पुर्तुगेज राजवटी खाला आशिल्लें. 1946 त राम मनोहर लोहिया गोंयांत आयलें आनी समिकरण बदल्लें. भारत स्वतंत्र जाले उपरांत गोंय स्वतंत्र जावपाची दरेक गोंयकार वाट पळयतालो. 19 डिसेंबर 1961 ह्या दिसा गोंय मुक्त जालें. 9 डिसेंबर 1963 ह्या दिसा पयली विधानसभा वेंचणूक जाली. गोंय महाराष्ट्रांत विलीन करप हो महाराष्ट्रवादी गोमंतक (मगो) पक्षाचो हेतू आशिल्लो. महाराष्ट्रांतल्या साबार राजकी पक्षांनी आनी फुडाऱ्यांनी ह्या विलिनीकरणा तेंको दिलो. ते खातीर गरजेची अर्थीक मजतूय केली. यशवंतराव चव्हाण, वसंतराव नायक हे सारके फुडारी गोंय महाष्ट्रांत विलीन करपाचें सपन घेवन वावुरताले. गोंय महाराष्ट्रांत विलीन जाले उपरांत साबार सवतली मेळटल्यो, गोंयांत सरकारी सुचोवण्यो कोंकणींत आसतल्यो, गोंया खातीर वेगळे विद्यापीट तयार करतले आनी कोंकणी भाशेची उदरगत करतले अशीं साबार आस्वासना मगो पक्षान दिल्लीं. ह्या आस्वासनांक महाराष्ट्राचे तेन्नाचे मुख्यमंत्री वसंतराव नायक हांणी तेंको दिल्लो. जाल्यार कोंकणी ही स्वतंत्र भास, मराठीची बोली न्हय, गोंय महाराष्ट्रांत विलीन केल्यार गोंयची संस्कताय मराठी संस्कृतायेंत भरतली, अशें विलिनाकरणाक विरोध करप्यांचें म्हणणें आशिल्लें.
 गोंय महाराष्ट्रांत विलीन केल्यार गोंय संस्कृताय मराठी संस्कृतायेंत आस्पाव जातली आनी ना जातली अशें विलीनीकरण विरोधी हांचे समर्थन आशिल्लें, अशें काणकोणकार हांणी सांगलें.
 विलीनीकरणाक तेंको दिवपी गट आनी विलिनीकरणाक विरोध करपी गट, दोनूय गटांनी लोकांक आपलें म्हणणें पटोवन दिवपाचो जायतो यत्न केलो. गोंयचे वेंचणूक आयुक्त के. व्ही. सुंदरम हांच्या मार्गदर्शना खाला जनमत कौला खातीर 16 जानेवारी 1967 ह्या दिसा मतदान जालें. तातूंत विलिनीकरणाक समर्थन दिवपा वटेन 44. 52 टक्के मतां पडलीं जाल्यार गोंय स्वतंत्र उरचें हे खातीर 55. 48 टक्के मतां पडलीं, अशें काणकोणकार हांणी सांगलें.
 सानिका गांवकार हांणी प्रास्तावीक केलें. डॉ. हनुमंत चोपडेंकार हांणी अध्यक्षीय उलोवप केलें. पलाश अग्नी हांणी जनमत कौल ह्या विशयाचेर आपले विचार मांडले. ते उपरांत सरस्पत मंडळा वतीन तयार केल्ल्या 'अंतर्मन' वणटी पत्रकाचें अनावरण जालें. पुराय कार्यावळीचें गौरांग नायक हांणी सुत्रसंचालन केलें. स्वेता गांवकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 